
Két inváziós faj, a mosómedve (Procyon lotor) és a nyestkutya (Nycteretes procyonoides) táplálkozásának vizsgálata gyomortartalom elemzés alapján

Világszerte, így hazánkban is egyre komolyabb problémát okoznak az inváziós állat- és növényfajok. Magyarország területén is egyre nagyobb számban jelennek meg ezek a fajok, melyek legtöbbjének az őshonos faunára gyakorolt negatív hatásával kapcsolatos kutatások még nem történtek meg. Ilyen gyéren kutatott faj a mosómedve (Procyon lotor) és a nyestkutya (Nyctereutes procyonoides) is, melyek az elmúlt három évtizedben jelentek meg a Kárpát-medencében. Hazánkban e fajok ritka és szórványos előfordulással, illetve az alacsony éves terítékeknekkel jellemezhetőek, bár állományaik növekvő tendenciát mutatnak.
Kutatásomban a két faj táplálkozási szokásait tártam fel. Vizsgálataimban hazai viszonylatban az eddigi legnagyobb mennyiségű minta (mosómedve n=24, nyestkutya n=14) feldolgozásával tápláléklistát készítettem, valamint összehasonlítottam a két ragadozó emlősfaj táplálkozási szokását. Ezen túl vadgazdálkodási és természetvédelemi szempontból is értékelem az eredményeimet, ezzel alátámasztva, vagy cáfolva a két faj hazai faunára tett negatív hatásának feltételezését.
A gyomortartalom analízis módszertanán alapuló vizsgálatban elejtett, vagy elgázolt egyedek gyomrát boncoltam fel. A gyomrok tartalmát kilenc nagyobb táplálék-kategóriába soroltam (emlős, ízeltlábú, puhatestű, kétéltű, hüllő, növényi rész, kukorica, gyümölcs, madár), valamint ezek előfordulási gyakoriságát (FO%) és a biomasszában adott tömeg %-át (B%) hasonlítottam össze.
Az eredmények alapján jellemeztem a két faj táplálkozási szokását, illetve értékeltem az eltéréseket és hasonlóságokat a fajok között, valamint ivari és korosztályi összehasonlítás alapján. Míg a mosómedve elsődleges fontosságú tápláléka a kukorica (FO=50%, B=54,28%) és a gyümölcsök (FO=29,17%, B=19,18%) voltak, addig a nyestkutya inkább kisemlősöket (FO=83,33%, B=32,46%) és madarakat (FO=42,86%, B=10,35%) fogyasztott, a fajok között pedig kimutatható szignifikáns különbség az elfogyasztott táplálékok tekintetében.
Mindkét faj esetében megállapítható, hogy opportunista és igencsak széles skáláról válogat táplálékot, ezzel bizonyítva, hogy a hazánkban fellelhető táplálékalkotókhoz teljes mértékben képesek alkalmazkodni.
Mindkét inváziós faj esetében szükségszerű a további kutatás amelybe a különböző ágazatok (vadgazdálkodó, mezőgazda és természetvédelem) bevonása is indokolt.



